[pic] | EUROOPAN YHTEISÖJEN KOMISSIO |

Bryssel 02.03.2005

KOM(2005) 67 lopullinen

Ehdotus

NEUVOSTON ASETUS

tiettyjen muun muassa Thaimaasta peräisin olevien raudasta tai teräksestä valmistettujen putkien liitos- ja muiden osien tuontiin sovellettavien polkumyynnin vastaisten toimenpiteiden osittaisen välivaiheen tarkastelun päättämisestä

(komission esittämä)

PERUSTELUT

Vastaanotettuaan pyynnön, jonka oli esittänyt tyssähitsauksessa käytettävien teräksestä valmistettujen putkien liitos- ja muiden osien valmistajien etuja valvova järjestö Defence Committee of the Steel Butt-Welding Fittings Industry koskien väitettä thaimaalaisen yhtiön harjoittamasta polkumyynnistä, komissio pani huhtikuussa 2004 vireille välivaiheen tarkastelun, joka koski tiettyjen Thaimaasta peräisin olevien raudasta tai teräksestä valmistettujen putkien liitos- ja muiden osien tuontiin sovellettavia polkumyynnin vastaisia toimenpiteitä ja rajoittui raja-arvon polkumyyntiin tämän yrityksen osalta.

Myöhempi tutkimus osoitti, että polkumyyntimarginaali on vähimmäistasoa, toisin sanoen alle asetuksen (EY) N:o (polkumyynnin perusasetus) 384/96 9 artiklan 3 kohdassa vahvistetun 2 prosentin. Tämän mukaisesti välivaiheen tarkastelun tulisi päättyä ilman toimenpiteiden käyttöönottoa.

Tämän vuoksi ehdotetaan, että neuvosto hyväksyy liitteenä olevan ehdotuksen neuvoston asetukseksi, joka olisi julkaistava Euroopan unionin virallisessa lehdessä viimeistään 20. huhtikuuta 2005.

Ehdotus

NEUVOSTON ASETUS

tiettyjen muun muassa Thaimaasta peräisin olevien raudasta tai teräksestä valmistettujen putkien liitos- ja muiden osien tuontiin sovellettavien polkumyynnin vastaisten toimenpiteiden osittaisen välivaiheen tarkastelun päättämisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96[1], jäljempänä perusasetus, ja erityisesti sen 11 artiklan 3 kohdan,

ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan,

sekä katsoo seuraavaa:

A. MENETTELY

1. Aikaisempi menettely ja voimassa olevat toimenpiteet

(1) Neuvosto otti asetuksella (EY) N:o 584/96[2] käyttöön polkumyyntitullin tiettyjen muun muassa Thaimaasta peräisin olevien raudasta tai teräksestä valmistettujen putkien liitos- ja muiden osien tuonnissa. Välivaiheen tarkastelun jälkeen thaimaalaisen vientiä harjoittavan tuottajan Thai Benkan Co. Ltd:n tuotteiden tuontiin sovelletut toimenpiteet kumottiin heinäkuussa 2000 neuvoston asetuksella (EY) N:o 1592/2000[3]. Toimenpiteiden voimassaolon päättymistä koskevan tarkastelun ja välivaiheen tarkastelun jälkeen thaimaalaisia vientiä harjoittavia tuottajia koskevat toimenpiteet vahvistettiin neuvoston asetuksella (EY) N:o 964/2003[4] ja muutettiin neuvoston asetuksella (EY) N:o 1496/2004[5].

2. Tarkastelua koskeva pyyntö

(2) Pyynnön polkumyyntiin Thai Benkan Co. Ltd -yrityksen osalta rajatusta osittaisesta välivaiheen tarkastelusta esitti tyssähitsauksessa käytettävien teräksestä valmistettujen putkien liitos- ja muiden osien valmistajien etuja valvova järjestö Defence Committee of the Steel Butt-Welding Fittings Industry of the European Union neljän yhteisön tuottajan puolesta, jäljempänä ’pyynnön esittäjä’. Näiden yritysten tuotanto muodostaa pääosan yhteisön kyseisen tuotteen tuotannosta.

(3) Pyynnön esittäjän polkumyynnin lisääntymistä koskeva väite perustuu Thai Benkan Co. Ltd -yrityksen raudasta tai teräksestä valmistetuista putkien liitos- ja muista osista veloittamien kotimarkkinahintojen ja sen yhteisöön suuntautuvan viennin hintojen vertailuun. Tämän perusteella laskettu polkumyyntimarginaali on sen mukaan huomattavasti suurempi kuin aikaisemmassa tutkimuksessa todettu polkumyyntimarginaali, joka johti Thai Benkan Co. Ltd:n tuotteisiin kohdistuneiden toimenpiteiden kumoamiseen.

3. Tutkimus

(4) Tultuaan siihen tulokseen, että pyyntöön sisältyi riittävä alustava näyttö, komissio ilmoitti 21 huhtikuuta 2004 julkaistulla ilmoituksella[6] osittaisen välivaiheen tarkastelun vireillepanosta Thai Benkan Co. Ltd:n harjoittaman polkumyynnin osalta perusasetuksen 11 artiklan 3 kohdan mukaisesti.

(5) Komissio ilmoitti virallisesti menettelyn vireillepanosta pyynnön esittäjälle ja asianomaiselle vientiä harjoittavalle tuottajalle, yhteisön tuotannonalalle sekä Thaimaan viranomaisille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi menettelyn aloittamista koskevassa ilmoituksessa asetetussa määräajassa.

(6) Saadakseen tutkimuksensa kannalta tarpeellisina pitämänsä tiedot komissio lähetti kyselylomakkeen Thai Benkan Co. Ltd -yritykselle. Yritykselle kerrottiin, että yhteistyöstä kieltäytyminen voi johtaa perusasetuksen 18 artiklan soveltamiseen. Sille myös ilmoitettiin yhteistyöstä kieltäytymisen seurauksista.

(7) Vastaus kyselyyn saatiin määräajassa. Komissio suoritti tarkastuskäynnin yrityksen tiloihin.

(8) Pyynnön esittäjä esitti näkemyksensä kirjallisesti ja sille järjestettiin kuulemistilaisuus.

(9) Tutkimusajanjakso kattoi 1. päivän huhtikuuta 2003 – 31. päivän maaliskuuta 2004 välisen ajan.

B. TARKASTELTAVANA OLEVA TUOTE JA SAMANKALTAINEN TUOTE

(10) Kuten voimassa olevien toimenpiteiden käyttöönottoon johtaneessa tutkimuksessa määritettiin, tarkastelun kohteena ovat Thaimaasta peräisin olevat raudasta tai teräksestä (ei kuitenkaan ruostumattomasta teräksestä) valmistetut putkien liitos- ja muut osat (muut kuin valetut osat, laipat ja kierteitetyt osat), joiden ulkoläpimitta on enintään 609,6 mm, jollaisia käytetään tyssähitsauksessa tai muihin tarkoituksiin ja jotka luokitellaan yleensä CN-koodeihin ex 7307 93 11, ex 7307 93 19, ex 7307 99 30 ja ex 7307 99 90, jäljempänä ’tarkasteltavana oleva tuote’.

(11) Tutkimus osoitti, että tarkasteltavana oleva Thaimaasta yhteisöön viety tuote sekä raudasta tai teräksestä valmistetut putkien liitos- ja muut osat, joita tuotetaan ja myydään Thaimaan kotimarkkinoilla, ovat fyysisiltä ja teknisiltä perusominaisuuksiltaan ja käyttötarkoituksiltaan samanlaisia. Tämän vuoksi niitä pidetään perusasetuksen 1 artiklassa 4 kohdassa tarkoitettuina samankaltaisina tuotteina.

C. POLKUMYYNTI

1. Normaaliarvo

(12) Perusasetuksen 2 artiklan 2 kohdan mukaisesti aluksi määritettiin, oliko yrityksen samankaltaisen tuotteen kokonaismyynti kotimarkkinoilla edustavaa, toisin sanoen oliko yrityksen kotimarkkinamyynnin kokonaismäärä vähintään 5 prosenttia sen yhteisöön suuntautuneen viennin kokonaismäärästä. Tutkimus osoitti, että kotimarkkinamyynti oli edustavaa.

(13) Normaaliarvoa määritettäessä ei perusasetuksen 2 artiklan 1 kohdan mukaisesti otettu huomioon kotimarkkinoilla tapahtuvaa myyntiä yritykselle, joka on yhteydessä Thai Benkan Co. Ltd -yritykseen.

(14) Tämän jälkeen määritettiin ne yrityksen riippumattomille kotimaisille ostajille myymät samankaltaisen tuotteen tyypit, jotka olivat täysin samanlaisia tai suoraan verrattavissa yhteisöön vietyihin tuotetyyppeihin.

(15) Kunkin vientiä harjoittavan tuottajan kotimarkkinoillaan myymän tuotetyypin osalta, jonka todettiin olevan suoraan verrattavissa yhteisöön suuntautuvaa vientiä varten myytyyn tuotetyyppiin, määritettiin perusasetuksen 2 artiklan 2 kohdan mukaisesti, oliko kotimarkkinamyynti riippumattomille ostajille riittävän edustavaa. Samankaltaisen tuotteen tietyn tyypin kotimarkkinamyynnin katsottiin olevan riittävän edustavaa, jos kyseisen tuotetyypin kotimarkkinamyynnin kokonaismäärä tutkimusajanjakson aikana oli vähintään 5 prosenttia yhteisöön viedyn vastaavan tuotetyypin kokonaismäärästä. Kotimarkkinamyynnin katsottiin olevan edustavaa pääosalla tuotetyypeistä.

(16) Tämän jälkeen tutkittiin, voitaisiinko näitä 14 kappaleessa määritettyjä tuotetyyppejä pitää tavanomaisessa kaupankäynnissä myytyinä määrittämällä kyseisen tuotetyypin kannattavan myynnin määrä. Jos vähintään lasketut tuotantokustannukset peittävään nettomyyntihintaan myydyn tuotetyypin osuus kyseisen tyypin kokonaismyynnin määrästä oli yli 80 prosenttia ja jos kyseisen tuotetyypin painotettu keskihinta oli yhtä korkea tai korkeampi kuin tuotantokustannukset, normaaliarvon perustana oli tosiasiallinen kotimarkkinahinta, joka laskettiin kyseisen tuotetyypin kaiken tutkimusajanjakson aikana toteutuneen kotimarkkinamyynnin hintojen painotettuna keskiarvona riippumatta siitä, oliko myynti ollut kannattavaa. Jos tuotetyypin kannattavan myynnin osuus oli 80 prosenttia tai vähemmän tuon tuotetyypin myynnin kokonaismäärästä tai jos kyseisen tuotetyypin painotettu keskihinta oli alle tuotantokustannusten, normaaliarvon perustana oli tosiasiallinen kotimarkkinahinta, joka laskettiin yksinomaan kyseisen tuotetyypin kannattavan myynnin painotettuna keskiarvona edellyttäen, että tämän myynnin osuus oli vähintään 10 prosenttia kyseisen tuotetyypin myynnin kokonaismäärästä. Useimpien tuotetyyppien kohdalla oli mahdollista käyttää kotimarkkinahintoja normaaliarvon määrittämiseen.

(17) Jos vertailukelpoista tuotetyyppiä ei ollut myyty kotimarkkinoilla riippumattomille ostajille tai jos kannattavan myynnin määrä oli vähemmän kuin 10 prosenttia kyseisen tuotetyypin kokonaismyynnin määrästä, pääteltiin, että kyseistä tuotetyyppiä myytiin riittämättömiä määriä kotimarkkinoilla, eikä kotimarkkinahintaa näin ollen pidetty sopivana perustana normaaliarvolle. Perusasetuksen 2 artiklan 3 kohdan mukaisesti tässä yhteydessä käytettiin laskennallista normaaliarvoa.

(18) Perusasetuksen 2 artiklan 3 kohdan mukaisesti laskennallinen normaaliarvo saatiin vientiä harjoittavan tuottajan omien tuotantokustannusten pohjalta, joihin lisättiin kohtuullinen määrä myynti-, hallinto- ja yleiskustannuksia sekä voittoa. Ottaen huomioon samankaltaisen tuotteen kotimarkkinamyynnin edustavuus tämä laskelma perustui yrityksen omiin myynti-, hallinto- ja yleiskustannuksiin. Voittomarginaalin määrittämiseksi käytettiin perusasetuksen 2 artiklan 6 kohdan ensimmäisen virkkeen mukaisesti samankaltaisen tuotteen myynnistä tavanomaisessa kaupankäynnissä saatua voittoa.

(19) Joidenkin myynti-, hallinto- ja yleiskustannusten erien osalta komissio ei pystynyt vahvistamaan, että kyselylomakkeeseen toimitetussa vastauksessa esitetty kustannusten kohdentaminen kuvasti kohtuullisesti tarkasteltavana olevan tuotteen myynti- ja valmistuskustannuksia. Yritykselle annettiin mahdollisuus esittää tästä huomautuksia tarkastuskäynnin aikana, mutta se ei pystynyt selittämään epäjohdonmukaisuuksia. Tämän vuoksi ja perusasetuksen 2 artiklan 5 kohdan säännösten mukaisesti valmistuskustannuksia määritettäessä kyseiset kustannukset kohdennettiin liikevaihdon perusteella.

2. Vientihinta

(20) Vientihinnat määritettiin ensimmäiselle riippumattomalle asiakkaalle myydystä, yhteisössä kulutettavaksi tarkoitetusta tuotteesta maksetun tai maksettavan hinnan perusteella perusasetuksen 2 artiklan 8 kohdan mukaisesti.

3. Vertailu

(21) Jotta voitaisiin varmistaa normaaliarvon ja vientihinnan tasapuolinen vertailu noudettuna lähettäjältä -tasolla ja samassa kaupan portaassa, tehtiin asianmukaisia oikaisuja sellaisten erojen osalta, joiden väitettiin ja osoitettiin vaikuttavan hintoihin ja hintojen vertailtavuuteen perusasetuksen 2 artiklan 10 kohdan mukaisesti. Oikaisuja tehtiin kuljetus-, vakuutus-, käsittely- ja luottokustannusten osalta aina, kun se oli perusteltua.

4. Polkumyyntimarginaali

(22) Polkumyyntimarginaali määritettiin perusasetuksen 2 artiklan 11 ja 12 kohdan mukaisesti painotetun keskimääräisen normaaliarvon ja vientihintojen painotetun keskiarvon välisen vertailun perusteella kunkin tuotetyypin osalta edellä esitetyn mukaisesti.

(23) Todettiin, että polkumyyntimarginaali ilmaistuna prosentteina CIF-hinnasta yhteisön rajalla tullaamattomana oli alle perusasetuksen 9 artiklan 3 kohdassa vahvistetun 2 prosentin raja-arvon.

D. TOIMENPITEET

(24) Edellä esitetyn perusteella päätellään perusasetuksen 11 artiklan 3 kohdan mukaisesti, että käynnissä oleva tutkimus pitäisi päättää ja säilyttää Thai Benkan Co. Ltd -yrityksen tuottaman ja yhteisöön viemän tarkasteltavana olevan tuotteen tuonnissa asetuksella (EY) N:o 964/2003 käyttöön otettu nollan prosentin polkumyyntitulli, joka on vahvistettu neuvoston asetuksella (EY) N:o 1496/2004.

E. PÄÄTELMÄ

(25) Asianomaisille osapuolille ilmoitettiin niistä keskeisistä tosiseikoista ja huomioista, joiden perusteella menettely aiotaan päättää, ja niille annettiin mahdollisuus esittää huomautuksia ja tulla kuulluiksi. Vastaanotetut huomautukset otettiin huomioon, mutta ne eivät muuttaneet edellä mainittuja päätelmiä,

ON ANTANUT TÄMÄN ASETUKSEN:

1 artikla

Päätetään osittainen välivaiheen tarkastelu, joka koski tiettyjen CN-koodeihin ex 7307 93 11, ex 7307 93 19, ex 7307 99 30 ja ex 7307 99 90 kuuluvien muun muassa Thaimaasta peräisin olevien raudasta tai teräksestä valmistettujen putkien liitos- ja muiden osien tuonnissa sovellettavia polkumyynnin vastaisia toimenpiteitä siltä osin kuin nämä toimenpiteet koskevat thaimaalaista vientiyritystä Thai Benkan Co. Ltd.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […].

Neuvoston puolesta

Puheenjohtaja

[1] EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12).

[2] EYVL L 84, 3.4.1996, s. 1.

[3] EYVL L 182, 21.7.2000, s. 1.

[4] EUVL L 139, 6.6.2003, s. 1.

[5] EUVL L 275, 25.8.2004, s. 1.

[6] EUVL C 96, 21.4.2004, s. 38